เฮลล์คิทเช่นไทยแลนด์
รายชื่อตอน > ตอนที่ 4: Head Chef ครั้งแรกของเชฟป้อม

ออกอากาศ 25 กุมภาพันธ์ 2567
หัวหน้าเชฟประจำสัปดาห์/โจทย์: เชฟป้อม/โจทย์อาหารไทยร่วมสมัย
ภารกิจส่วนบุคคล (Individual challenge): ในรอบนี้ เป็นการทดสอบความรอบรู้ของผู้เข้าแข่งขันในการทำขนมไทย โดยทั้งสองทีมจะต้องส่งตัวแทนครั้งละ 1 คน ให้ออกมาชิงสิทธิ์เลือกเมนู โดยกดปุ่มเพื่อทายสำนวนภาษาไทยจากรูปภาพภายในเวลา 5 วินาที เหมือนรูปแบบในช่วงภาพปริศนา ซึ่งเป็นเกมยอดนิยมในรายการเวทีทอง แต่แตกต่างที่ทุกรูปภาพใช้ระบบปัญญาประดิษฐ์ (AI) ในการวาด และฝ่ายที่ทายถูกจะได้สิทธิ์เลือกเมนูที่กำหนดไว้ และอีกฝ่ายจะได้รับอีกเมนูในทันที จากนั้นผู้เข้าแข่งขันมีเวลา 45 นาทีในการทำขนมไทยที่ตนได้รับให้ถูกต้อง
ผลการแข่งขัน: ในรอบนี้ มีการเปลี่ยนแปลงการให้คะแนนเล็กน้อย คือ หัวหน้าเชฟมีสิทธิ์ชิมเมนูละ 2 คน ดังนั้น คะแนนในแต่ละจานที่มีได้สูงสุดจากเดิมจานละ 3 คะแนน จึงเพิ่มขึ้นเป็นจานละ 6 คะแนน โดยผลการจับคู่ และขนมไทยที่แต่ละคนได้ มีดังนี้
| คู่ที่> คู่ที่.คู่ที่.คู่ที่ | สำนวน> สำนวน.สำนวน.สำนวน | การแข่งขัน> ทีมสีแดง.เมนูที่ได้.เมนูที่ได้ | การแข่งขัน> ทีมสีแดง.ผู้เข้าแข่งขัน.ผู้เข้าแข่งขัน | การแข่งขัน> ทีมสีแดง.คะแนน.เชฟ 1 | การแข่งขัน> ทีมสีแดง.คะแนน.เชฟ 2 | การแข่งขัน> ทีมสีแดง.คะแนน.รวม | การแข่งขัน> ทีมสีน้ำเงิน.คะแนน.รวม | การแข่งขัน> ทีมสีน้ำเงิน.คะแนน.เชฟ 1 | การแข่งขัน> ทีมสีน้ำเงิน.คะแนน.เชฟ 2 | การแข่งขัน> ทีมสีน้ำเงิน.ผู้เข้าแข่งขัน.ผู้เข้าแข่งขัน | การแข่งขัน> ทีมสีน้ำเงิน.เมนูที่ได้.เมนูที่ได้ |
| --- | --- | --- | --- | --- | --- | --- | --- | --- | --- | --- | --- |
| 1 | สอนจระเข้ว่ายน้ำ | ทองเอก | แอ้ม | 1 | 2 | 3 | 3 | 2 | 1 | พริกเผ็ช | กล้วยบวชชี |
| 2 | ความรู้ท่วมหัว เอาตัวไม่รอด | กะละแม | ใบตอง | 0 | 1 | 1 | 5 | 3 | 2 | เบียร์ | บัวลอยไข่หวาน |
| 3 | ชาวนากับงูเห่า | ขนมเปียกปูนใบเตย | ลูกจรรย์ | 2 | 2 | 4 | 5 | 3 | 2 | มารวย | ทับทิมกรอบ |
| 4 | คลุมถุงชน | ฟักทองแกงบวด | เฟน | 3 | 3 | 6 | 0 | 0 | 0 | เจมส์ | ปลากริมไข่เต่า |
| 5 | ไม่ดูตาม้าตาเรือ | ขนมปังสังขยาใบเตย | เคอร์ | 3 | 3 | 6 | 1 | 0 | 1 | เปียโร่ | ข้าวตู |
| 6 | สาวไส้ให้กากิน | วุ้นกะทิ | บิว, จิ๊บ | 1 | 3 | 4 | 1 | 1 | 0 | เก่ง | ขนมใส่ไส้ |
| รวม | รวม | ชนะ | ชนะ | 10 | 14 | 24 | 15 | 9 | 6 | แพ้ | แพ้ |
หมายเหตุ: ตัวเอน คือเมนูและผู้เข้าแข่งขันที่ทายสำนวนถูกต้องในแต่ละคู่ และได้สิทธิ์เลือกเมนูก่อน
ทีมที่ชนะรอบภารกิจ: ทีมสีแดง
รางวัล/บทลงโทษ:
ทีมชนะ (ทีมสีแดง): ได้นวดแผนไทยและทำสปาที่วัดพระเชตุพนวิมลมังคลารามราชวรมหาวิหาร
ทีมแพ้ (ทีมสีน้ำเงิน): ให้พัฒนาร่างกายภายใต้การควบคุมของครูฝึก
บริการอาหารเย็น (Dinner service) ครั้งที่ 4:
| ประเภท | ประเภท | อาหารเรียกน้ำย่อย (Appetizer) | อาหารจานหลัก (Main Course)> เนื้อสัตว์ | อาหารจานหลัก (Main Course)> เครื่องเคียง | อาหารจานหลัก (Main Course)> ซอส | ของหวาน (Dessert) |
| --- | --- | --- | --- | --- | --- | --- |
| ผู้รับผิดชอบ | ทีมสีแดง | ใบตอง, เคอร์ | จิ๊บ | ลูกจรรย์ | บิว | แอ้ม, เฟน |
| ผู้รับผิดชอบ | ทีมสีน้ำเงิน | เปียโร่, มารวย | เบียร์ | พริกเผ็ช, มารวย | เจมส์ | เก่ง |
| เมนู | เมนู |  พัฟคั่วกลิ้งเนื้อ  ยำทวาย - ไก่คลุกงา |  สเต๊กหมูหวาน - น้ำพริกลงเรือ  ข้าวขวัญ - ซี่โครงแกะพริกไทยอ่อน |  สเต๊กหมูหวาน - น้ำพริกลงเรือ  ข้าวขวัญ - ซี่โครงแกะพริกไทยอ่อน |  สเต๊กหมูหวาน - น้ำพริกลงเรือ  ข้าวขวัญ - ซี่โครงแกะพริกไทยอ่อน |  ส้มฉุน  ขนมโค |
แขก VIP ในบริการอาหารเย็น: ในตอนนี้ มีเฉพาะแขก VIP ของทีมสีน้ำเงินเท่านั้น คือ ตั๊ก - นภัสกร มิตรธีรโรจน์ พิธีกรรายการเชฟกระทะเหล็ก ประเทศไทย และภรรยา ป๊อก - ปิยธิดา มิตรธีรโรจน์ พิธีกรรายการมาสเตอร์เชฟไทยแลนด์
เหตุการณ์ในระหว่างการบริการ: ทั้งสองทีมมีปัญหาตั้งแต่จานเรียกน้ำย่อย โดยทีมสีแดง เคอร์บอกเวลาทำยำนานเกินไป และลูกจรรย์ใส่หัวปลีในจานดังกล่าวน้อยเกินไป เชฟป้อมจึงสั่งปรับปริมาณเพิ่ม ต่อมา เฟนและแอ้มทำของหวานล่วงหน้า เชฟป้อมจึงเข้ามาเตือนทั้งคู่ให้ไปช่วยทีมบริการจานเรียกน้ำย่อยและอาหารจานหลักให้เสร็จก่อน แต่ทีมสีน้ำเงิน เปียโร่ลืมทอดแป้งพัฟล่วงหน้า และพริกเผ็ชลืมลวกหัวปลี ทำให้ต้องใช้เวลาแก้ไขนานถึง 20 นาทีกว่าจะเริ่มออกบริการจานเรียกน้ำย่อยจานแรกได้ เชฟป้อมจึงต้องเรียกทั้งทีมไปคุยกันเป็นการส่วนตัวภายในห้องเก็บวัตถุดิบ ซึ่งด้านในนั้นเชฟป้อมได้ตำหนิเก่งที่ไม่ช่วยเพื่อนร่วมทีม และว่ากล่าวทั้งทีมถึงตำแหน่งใหญ่และสูงของทุกคน แต่หลังจากคุยกันแล้วก็ยังไม่ดีขึ้น เพราะมารวยยังลวกหัวปลีดำเกินไป แต่ต่อมาทีมสีแดงก็พบปัญหาในอาหารจานหลัก เพราะจิ๊บทำแกะสุกเกินไป และยังถูกตำหนิจากการมอบหมายให้บิวตรวจระดับความสุกของแกะแทนตนรวมถึงส่อเจตนาหั่นแกะเองโดยพลการ แต่หลังจากแก้ไขได้แล้วก็ไม่มีปัญหาอย่างอื่น แต่ทีมสีน้ำเงินยังคงมีออเดอร์ตกค้างอีกหลายที่ทั้งจานเรียกน้ำย่อยและอาหารจานหลัก จากความผิดพลาดและล่าช้าในการจัดการอาหาร เพราะพริกเผ็ชและมารวยเตรียมเครื่องเคียงไม่พร้อม และมีปัญหาในการสื่อสาร ในที่สุด หลังจากเรียกอาหารจานหลักไปแล้ว 30 นาที แต่ทีมสีน้ำเงินไม่สามารถนำไปบริการให้ลูกค้าได้เลยแม้แต่จานเดียว เชฟป้อมจึงสั่งปิดครัวทีมสีน้ำเงินในทันที และให้ทีมสีน้ำเงินไปประชุมกันเพื่อเสนอชื่อผู้เข้าแข่งขัน 2 คนมาให้ตนคัดออก หลังจากทีมสีน้ำเงินถูกปิดครัวแล้ว ทีมสีแดงก็นำออเดอร์ที่เหลือบริการลูกค้าจนเสร็จสมบูรณ์ รวมถึงบริการแขก VIP แทนทีมสีน้ำเงินด้วย ทำให้เป็นครั้งแรกที่ทีมสีแดงไม่ถูกปิดครัว และชนะในรอบบริการอาหารเย็นของเฮลล์คิทเช่นไทยแลนด์ นอกจากนี้ ยังเป็นตอนแรกที่ไม่มีการไล่ผู้เข้าแข่งขันออกจากครัวเป็นรายบุคคล
ผลการบริการอาหารเย็น ครั้งที่ 4: ทีมสีแดงชนะ ทีมสีน้ำเงินถูกปิดครัว
การคัดออก (Elimination): เบียร์ได้เสนอชื่อเปียโร่และเจมส์ แต่เชฟป้อมถามเบียร์ทันทีว่า ทำไมพริกเผ็ชและมารวยไม่ถูกเสนอชื่อแทน เบียร์ตอบว่าทั้งคู่ทำงานได้อย่างเต็มที่และสุดความสามารถแล้ว เชฟป้อมจึงสวนกลับไปทันทีว่าปัญหาเกิดขึ้นจากผู้รับผิดชอบจานเรียกน้ำย่อยและแผนกเครื่องเคียง เบียร์และเก่งจึงอธิบายไปในทิศทางเดียวกันว่า เจมส์ไม่มีข้อผิดพลาด เพราะเจมส์ทำพริกแกงไม่สำเร็จ รวมถึงไม่มีความรับผิดชอบโดยตรงในตำแหน่งใดเลย เชฟป้อมจึงถามเปียโร่ว่าตนเองควรจะออกจากการแข่งขันนี้ไหม เปียโร่ตอบทันทีว่าไม่ แต่เจมส์ควรออกเพราะไม่มีข้อผิดพลาดเนื่องจากไม่รับผิดชอบอะไรเลย ซึ่งเจมส์ไม่เห็นด้วย เพราะตนเตรียมอาหารของตนเสร็จสมบูรณ์แล้ว เชฟป้อมจึงสั่งให้ทั้งทีมกลับไปคุยกันใหม่ หลังจากที่ทั้งทีมปรึกษาหารือกันแล้ว เก่งยังยืนยันเสนอชื่อสองคนเดิม แต่ทั้งคู่ไม่ยอมรับ และเปียโร่ได้ให้สิทธิ์หัวหน้าเชฟเลือก แต่แล้ว เจมส์ก็เดินออกมายืนเพียงคนเดียว โดยระบุเหตุผลว่า เมื่อไม่มีใครตัดสินใจ ตนจะโหวตตนออกเอง จากนั้นเชฟเอียนได้เรียกพริกเผ็ชและมารวยให้ออกมาด้วย และคณะหัวหน้าเชฟจึงถามถึงหน้าที่ ความรับผิดชอบ และข้อผิดพลาดของพริกเผ็ชกับมารวย โดยทั้งคู่อธิบายทั้งหมด แต่มารวยกล่าวเพิ่มว่าสาเหตุที่ทำให้ตนเองเตรียมของไม่เรียบร้อย เพราะเจมส์มีปัญหาในการทำซอสและพริกแกง ตนจึงต้องเข้าไปช่วย เชฟป้อมจึงสวนกลับไปว่า ปัญหาส่วนใหญ่อยู่ที่จานเรียกน้ำย่อยทั้งสองจาน ทั้งผักในจานยำทวายที่มีไม่ครบ รวมทั้งการลวกหัวปลีดำ แล้วถามกลับไปยังทีมสีน้ำเงินว่าทำไมทั้งทีมจึงโยนความผิดไปที่เจมส์ หลังจากที่คณะหัวหน้าเชฟปรึกษาหารือกันแล้ว ผู้ที่เชฟป้อมตัดสินให้ออกจากการแข่งขัน คือ พริกเผ็ช
ผู้ที่ถูกเสนอชื่อให้คัดออก:
โดยทีม: เปียโร่ และ เจมส์
โดยหัวหน้าเชฟ: เจมส์ (เดินออกมาเอง) มารวย และ พริกเผ็ช
ผู้ที่ถูกคัดออก: พริกเผ็ช
ความคิดเห็นของเชฟป้อม: "ที่ต้องเลือกพริกเผ็ชออกจากครัวในวันนี้ เพราะพริกเผ็ชไม่สามารถรับผิดชอบหน้าที่ของตัวเองได้ จนทำให้ครัวต้องปิดลงอีกครั้ง"